Title: VLÁDA SLOVENSKEJ REPUBLIKY
Author: Unknown
Last saved by: agenda0
Company: MOSR

Predkladacia správa

Materiál sa predkladá ako iniciatívny a súvisí s plnením úloh vyplývajúcich z Programového vyhlásenia vlády Slovenskej republiky v oblasti zahraničnej a bezpečnostnej politiky štátu.

Medzinárodné spoločenstvo sa dlhodobo usiluje pomôcť riešiť kosovskú krízu, ktorá vznikla ako dôsledok politického, hospodárskeho a sociálneho vývoja v tejto oblasti. Základom politického riešenia sa stala rezolúcia Bezpečnostnej rady OSN číslo 1244/1999, ktorá vymedzuje spôsob a charakter riešenia kosovskej krízy za účasti medzinárodných mierových síl KFOR v oblasti, ktoré garantujú plnenie dosiahnutých dohôd a rezolúcie Bezpečnostnej rady OSN. 

Súčasťou tohto širokého medzinárodného úsilia je aj Slovenská republika. Zástupcovia Slovenskej republiky pôsobili v humanitárnej operácii AFOR v Albánsku, v misii OBSE v Kosove pôsobiacej v rámci misie UNMIK a v mnohých ďalších aktivitách pomáhajúcich riešiť kosovskú krízu. Vysokým ocenením angažovanosti Slovenskej republiky bolo vymenovanie ministra zahraničných vecí Slovenskej republiky Eduarda Kukana za osobitného splnomocnenca generálneho tajomníka Organizácie Spojených národov pre riešenie kosovskej krízy.

Slovenská republika sa v súlade so svojou zahraničnopolitickou a bezpečnostnou orientáciou zapojila do síl KFOR. Od 7. septembra 1999 pôsobí v rámci rakúskeho práporu AUSCON/KFOR ženijná jednotka Armády Slovenskej republiky v počte 40 profesionálnych vojakov. V septembri 2000 bola účasť Slovenskej republiky rozšírená o štyroch príslušníkov Armády Slovenskej republiky, ktorí pôsobia vo veliteľstve misie. 

Z hľadiska podpory nášho úsilia o členstvo v  NATO sa ukazuje potreba dosiahnuť vyváženejšiu účasť Slovenskej republiky na  mierových operáciách postupným obmedzovaním účasti na mierových operáciách Organizácie Spojených národov apresadzovaním priority účasti na operáciách pod vedením NATO a Európskej únie. Preto bol na základe ponuky českej strany vypracovaný zámer vytvoriť spoločný česko-slovenský mechanizovaný prápor na pôsobenie v silách KFOR s termínom nasadenia na začiatku roka 2002.

V súvislosti s vytvorením spoločnej česko-slovenskej jednotky a jej nasadením v silách KFOR, sa v prvom štvrťroku 2002 predpokladá ukončenie pôsobenia ženijnej jednotky Armády Slovenskej republiky v silách KFOR.

Vyslanie mechanizovanej roty a vytvorenie spoločnej česko-slovenskej jednotky v silách KFOR sa stane významným politickým aj vojenským aspektom úsilia Slovenskej republiky stať sa členom Severoatlantickej aliancie. Slovenská republika sa stane najväčším prispievateľom do síl KFOR z kandidátskych krajín a vytvorenie spoločnej jednotky  sčlenskou krajinou NATO bude výrazom akceptácie Slovenskej republiky ako perspektívneho partnera. Posilnenie účasti Slovenskej republiky v silách KFOR sa stane názorným príkladom politickej pripravenosti Slovenskej republiky a vojensko-odbornej schopnosti Armády Slovenskej republiky prispieť k plneniu úloh Aliancie a niesť spoluzodpovednosť za bezpečnosť v euroatlantickom priestore.
Posilnenie slovenskej účasti v silách KFOR v súčinnosti s členskou krajinou NATO tak jednoznačne výrazne posilní integračné ambície Slovenskej republiky.

Náklady spojené s vyslaním a pôsobením jednotky Armády Slovenskej republiky vsilách KFOR v celkovej sume 264,105 mil. Sk sa budú hradiť z rozpočtovej kapitoly Ministerstva obrany Slovenskej republiky. 

Podľa čl. 119 písm. i) Ústavy Slovenskej republiky rozhoduje vláda Slovenskej republiky o zásadných otázkach vnútornej azahraničnej politiky; vláda Slovenskej republiky má prerokovať návrh na vyslanie jednotky Armády Slovenskej republiky v počte do 100 profesionálnych vojakov s potrebnou technikou do spoločného česko-slovenského práporu v rámci síl KFOR na území Kosova apredložiť ho na prerokovanie a schválenie Národnej rade Slovenskej republiky.

Podľa čl. 119 písm. o) Ústavy Slovenskej republiky rozhoduje vláda Slovenskej republiky o vyslaní ozbrojených síl mimo územia Slovenskej republiky; vláda Slovenskej republiky má rozhodnúť o vyslaní ozbrojených síl mimo územia Slovenskej republiky na účel vojenských cvičení.

Vláde Slovenskej republiky sa navrhuje vysloviť súhlas s vyslaním jednotky Armády Slovenskej republiky do spoločného česko-slovenského práporu v rámci síl KFOR a predložiť návrh na vyslanie  jednotky Armády Slovenskej republiky do  spoločného česko-slovenského práporu v rámci síl KFOR na prerokovanie a schválenie Národnej rade Slovenskej republiky.

Vláde Slovenskej republiky sa navrhuje vysloviť súhlas s účasťou príslušníkov Armády Slovenskej republiky na spoločných vojenských cvičeniach práporu na území Českej republiky v rámci prípravy spoločnej česko-slovenskej jednotky.